Ds. Pieter Cillié (PC) Malan (Umtali, Suid-Rhodesië, 20 Maart 1919 – Strand, 6 Julie 2006) was 'n predikant in die Nederduitse Gereformeerde Kerk en die leraar van sewe gemeentes plus twee waarin hy ná sy aftrede pastorale hulp was. Malan is in die pastorie op Umtali gebore waar sy pa, ds. W.C. Malan, die leraar was. Wynand Charl Malan is reeds in 1915 gelegitimeer en in 1916 in die gemeente Umtali ontvang en bevestig. Ná Umtali vertrek hy in 1923 na Cedarville en in 1925 na Goedgegun (in Swaziland). In 1933 word hy gedemitteer, maar in 1952 weer beroepbaar gestel, waarna hy in van 1955 Olifantsfontein bedien tot hy in 1960 emeriteer ná 'n 44 jaar lange bediening. Hy sterf op 25 Maart 1984, toe hy een van die oudste leraars in die NG Kerk was. Cillié Malan is genoem na sy oupa aan moederskant, Pieter Cillié, lid van die ou Kaapse Wetgewende Vergadering vir Wagenmakersvallei (Wellington). Hy matrikuleer aan die Afrikaanse Hoër Seunskool in Pretoria, waar hy as voortreflike atleet talle rekords opstel en as kaptein van die eerste rugbyspan Affies lei na hul eerste oorwinning in die Administrateursbeker.